text: Den amerikanske ambassadør besøger Fredericia
  20 september 2010 kl. 07.14
  Skal mødes med borgmesteren og et lokalt firma.
   
  
  Den Amerikanske Ambassadør, Laurie S. Fulton, besøger Fredericia i morgen.
  Årsagen til ambassadørens besøg er, at den lokale iværksætter Mudassar Iqbal, stifter og indehaver af rengøringsselskabet RENT, er inviteret til USA.
  Han skal deltage i et møde i International Visitor Leadership Program - IVLP - som den eneste dansker. 
  RENT blev etableret i 2007 med direktøren selv som eneste ansat - på deltid. Han har siden da formået at få firmaet til at vokse til ca. 40 ansatte og har kunder i Jylland og på Fyn.
  Via IVLP inviterer USA muslimske iværksættere fra hele verden til at besøge USA. Her iblandt altså Mudassar Iqbal fra Fredericia. 
  Deltagerne skal følge et program i tre uger med titlen ?Entrepreneurship and Business Management?.
  Der deltager kun én iværksætter fra hvert af de deltagende lande i programmet. Mudassar Iqbal skal altså repræsentere Danmark på USA-rejsen.
  - Jeg meget glad for, at jeg skal repræsentere Danmark. Jeg synes, det er fantastisk at få mulighed for at fortælle om, hvordan det er at bo i Danmark.
  - Jeg er jo indvandrer, for jeg kom til Danmark fra Pakistan som 2-årig for ca. 30 år siden, men føler mig ikke som indvandrer. Så jeg håber, det kan være med til at skabe et bedre syn på Danmark, når jeg i denne sammenhæng får mulighed for at fortælle, hvordan er det reelt er at bo i Danmark set fra en indvandrers øjne. 
  - Det er jo Danmark, der via landets love har givet mig muligheder for at etablere mit eget firma. Det vil jeg fortælle om,? siger Mudassar Iqbal.
  